送陳器之
作者：張耒
朝代：宋

paragraphs: 投身落窮谷，默默類囚拘。
情忘侶木石，機謝友禽魚。
粲粲陳夫子，文章德行俱。
雖云相知晚，既合乃不渝。
我官洛水濱，君寄鹿山隅。
孰謂百里遙，滿案堆君書。
詩壇兩不懾，日夕鬭戈殳。
我贈白玉璧，子還明月珠。
今春子遇我，爲我駐驪駒。
高懷坐披豁，一飲倒雙壺。
聯騎失洛橋，據鞍遞歌呼。
劇談燼飲燭，痛飲銷炎爐。
首夏餘春妍，子還自西都。
連朝守杯勺，芍藥正芬敷。
插花烏帽傾，醉倒傍人扶。
已別尚反顧，將歸重躊躇。
官期子當滿，念別久鬰紆。
况乃西郊道，匆匆遇行車。
一酌不暇勸，矧欲盡子娛。
亦知微誠薄，所惜違區區。
親友義不小，况乃知心歟。
忽忽流水濱，尚將執子袪。
願子保多福，六翮縱南圖。
永此金石交，皦皦堅終初。